Illum, il-Kummissjoni varat azzjonijiet ġodda biex tappoġġa s-setturi kulturali u kreattivi fl-Ewropa u lil hinn minnha, wara l-adozzjoni tal-programm ta' ħidma għall-ewwel sena tal-programm Ewropa Kreattiva 2021-2027. Fl-2021, Ewropa Kreattiva se jalloka baġit bla preċedent ta' madwar €300 miljun biex jgħin lill-professjonisti u lill-artisti mis-setturi kulturali kollha ħalli jikkollaboraw b'mod interdixxiplinari u transfruntier, biex isibu aktar opportunitajiet u biex jilħqu udjenzi ġodda. L-adozzjoni tal-lum tistabbilixxi l-pedamenti għall-ewwel sejħiet għal proposti skont il-programm il-ġdid. Dawn is-sejħiet se jkunu miftuħa għall-organizzazzjonijiet kollha li huma attivi fis-setturi kulturali u kreattivi rilevanti. Il-baġit totali tal-programm ta' €2.4 biljuni fuq seba' snin żdied b'63% meta mqabbel ma' dak preċedenti. Ewropa Kreattiva għandu l-għan ukoll li jżid il-kompetittività fis-setturi kulturali, filwaqt li jappoġġa l-isforzi tagħhom biex isiru aktar ekoloġiċi, diġitali u inklużivi. Fid-dawl tal-pandemija tal-COVID-19, ingħatat attenzjoni speċjali għar-rinfurzar tar-reżiljenza u tal-irkupru tas-setturi kulturali u kreattivi. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Aktar minn 8 miljun persuna madwar l-UE jaħdmu f'attività kulturali. Il-kultura m'għandhiex fruntieri u nazzjonalitajiet. L-arti tesponina għad-dinja ta' madwarna u tikkontribwixxi għall-ħolqien ta' relazzjonijiet fostna. Fiż-żmien fejn il-mużewijiet, iċ-ċinemas, is-siti ta' wirt kulturali, it-teatri, kollha jibdew jerġgħu jiftħu, nixtieq intenni l-appoġġ tal-Kummissjoni għas-setturi kulturali u kreattivi. B'żieda fil-baġit, il-programm Ewropa Kreattiva se jirsisti biex isaħħaħ l-irkupru tas-setturi filwaqt li jippromwovi d-diversità u l-kreattività immensa li joffrulna.” Il-Kummissarju għas-Suq Intern, Thierry Breton, qal: “L-espressjoni artistika u kreattiva hija fil-qalba tal-industriji kulturali u kreattivi u tal-identità Ewropea tagħna. Il-programm imsaħħaħ Ewropa Kreattiva se jagħti spinta lill-istejjer Ewropej li jidwu globalment, u jrawmu lill-kreaturi, il-produtturi, id-distributuri u l-esebituri tal-Ewropa, li ġew milquta b'mod ħażin ħafna mill-pandemija. Billi tiġi appoġġata l-kollaborazzjoni fil-katina tal-valur u l-fruntieri lingwistiċi, kif ukoll mudelli ta' negozju innovattivi ġodda, MEDIA se jsaħħaħ ekosistema awdjoviżiva vibranti u kulturalment differenti. Għall-ewwel darba, u fi żmien ta' theddid li dejjem qed jiżdied għall-pluraliżmu tal-media, Ewropa Kreattiva se jippromwovi wkoll settur tal-media tal-aħbarijiet f'saħħtu u sostenibbli madwar l-Unjoni.” Il-programm Ewropa Kreattiva fl-2021 jistabbilixxi għanijiet komuni għas-setturi kulturali u kreattivi. Jitfa' enfasi aktar qawwija fuq il-ħolqien tranżnazzjonali, iċ-ċirkulazzjoni globali u l-promozzjoni tax-xogħlijiet Ewropej, l-innovazzjoni fis-setturi kollha, u l-faċilità tal-aċċess għall-finanzjament permezz ta' rati ta' kofinanzjament tal-UE aktar għoljin. L-azzjonijiet u l-proġetti ffinanzjati kollha għandhom jirrispettaw l-ugwaljanza bejn il-ġeneri u l-impenji ambjentali tal-UE fit-tfassil u l-implimentazzjoni tal-attivitajiet tagħhom. Fil-qafas ta' Ewropa Kreattiva, is-subprogramm MEDIA jappoġġa l-iżvilupp u d-distribuzzjoni tal-films u tax-xogħlijiet awdjoviżivi b'appell internazzjonali, fl-Ewropa u lil hinn minnha. Dan jikkontribwixxi għat-trawwim ta' talenti, u jimmaniġġja azzjonijiet immirati għat-titjib tal-litteriżmu medjatiku, il-pluraliżmu u l-libertà. Il-programm se jkompli jippromwovi d-diversità kulturali u lingwistika Ewropea. L-azzjonijiet koperti minn Ewropa Kreattiva jinkludu: Sfond Is-setturi kulturali u kreattivi minn dejjem kienu elementi ta' rikkezza fil-ħajja Ewropea, jikkontribwixxu mhux biss għall-koeżjoni soċjali u d-diversità tal-Ewropa, iżda għall-ekonomija tagħha wkoll — jirrappreżentaw 4.2% tal-PDG totali tal-UE u 3.7% tal-forza tax-xogħol tal-UE. Fl-2014, l-appoġġ tal-UE għas-setturi kulturali u kreattivi ġie kkonsolidat fi programm ta' finanzjament awtonomu — il-programm Ewropa Kreattiva. Minn dak iż-żmien ‘l hawn, il-programm kien jikkonsisti fi tliet fergħat: il-fergħa tal-KULTURA li tkopri l-oqsma kollha tas-setturi kulturali u kreattivi ħlief is-setturi awdjoviżivi u l-media tal-aħbarijiet; il-fergħa tal-MEDIA li tipprovdi l-appoġġ għas-setturi awdjoviżivi u tal-films; u l-fergħa TRANSSETTORJALI li tipprovdi opportunitajiet għall-kollaborazzjoni transsettorjali. Madwar 41 pajjiż ipparteċipa fil-programm Ewropa Kreattiva 2014-2020, li pprovda 'l fuq minn 13,000 għotja, li kull waħda minnhom kienet ta' benefiċċju għal diversi organizzazzjonijiet. Il-programm ikkofinanzja 647 proġett ta' kooperazzjoni kulturali bejn 3,760 organizzazzjoni madwar l-Ewropa, taħriġ għal aktar minn 16,000 professjonista, l-iżvilupp u/jew id-distribuzzjoni ta' aktar minn 5,000 film, l-operazzjonijiet ta' 1,144 ċinema, u t-traduzzjoni ta' 3,500 ktieb madwar l-Ewropa kollha. Għal aktar informazzjoni Skeda informattiva dwar Ewropa Kreattiva 2021-2027 Programm ta' ħidma annwali ta' Ewropa Kreattiva 2021 Sit web tal-Kummissjoni Ewropea - Ewropa Kreattiva